CELEX: E2010C0291
Language: sk
Date: 2010-07-07 00:00:00
Title: Rozhodnutie Dozorného úradu EZVO č. 291/10/COL zo 7. júla 2010 o uznaní schválených zón v Nórsku, pokiaľ ide o  Bonamia ostreae a  Marteilia refringens

22.12.2010   
            
            
               SK
            
            
               Úradný vestník Európskej únie
            
            
               L 338/60
            
         ROZHODNUTIE DOZORNÉHO ÚRADU EZVO
   č. 291/10/COL
   zo 7. júla 2010
   o uznaní schválených zón v Nórsku, pokiaľ ide o Bonamia ostreae a Marteilia refringens
   
   DOZORNÝ ORGÁN EZVO,
   so zreteľom na Dohodu o Európskom hospodárskom priestore, a najmä na jej článok 109 a protokol 1,
   so zreteľom na Dohodu medzi štátmi EZVO o zriadení dozorného orgánu a súdneho dvora, a najmä na jej článok 5 ods. 2 písm. d) a protokol 1,
   so zreteľom na akt uvedený v bode 4.1.5a kapitoly I prílohy I k Dohode o EHP, smernica Rady 2006/88/ES z 24. októbra 2006 o zdravotných požiadavkách na živočíchy a produkty akvakultúry a o prevencii a kontrole niektorých chorôb vodných živočíchov (1), ktorý bol upravený protokolom 1 k Dohode o EHP, a najmä na článok 53 tohto aktu,
   keďže:
   Vo svojom rozhodnutí č. 225/04/COL z 9. septembra 2004 Dozorný úrad EZVO uznal celé pobrežie Nórska za schválenú zónu, pokiaľ ide o Bonamia ostreae a Marteilia refringens.
   Nórsko informovalo Dozorný úrad EZVO emailom z 3. júna 2009, že u divokých ustríc v grófstve Aust-Agder na juhu Nórska bola zistená infekcia Bonamia ostreae a že okolo postihnutej oblasti boli zriadené pásmo kontroly a pásmo dohľadu.
   Listom z 23. apríla 2010 (vec č. 554681) Nórsko Dozornému úradu EZVO potvrdilo, že nie je možné vylúčiť prítomnosť Bonamia ostreae u divokých ustríc v grófstve Aust-Agder na juhu Nórska, a preto žiadny presvedčivý dôkaz nemôže odôvodniť zrušenie pásma kontroly a pásma dohľadu okolo postihnutej oblasti.
   V článku 53 ods. 3 smernice 2006/88/ES sa ustanovuje, že ak epizootické vyšetrenie potvrdí vysokú pravdepodobnosť výskytu infekcie, štatút členského štátu, zóny alebo priestoru bez výskytu chorôb sa zruší v súlade s postupom, podľa ktorého bol tento štatút vyhlásený. Na základe výsledkov epidemiologického vyšetrenia vykonaného Nórskom a záverov rozhovorov medzi nórskym Národným veterinárnym inštitútom a referenčným laboratóriom Spoločenstva sa Dozorný úrad EZVO domnieva, že sú splnené podmienky na zrušenie štatútu územia bez výskytu nákazy v postihnutej oblasti grófstva Aust-Agder na juhu Nórska.
   Z tohto dôvodu by sa rozhodnutie č. 225/04/COL malo zrušiť.
   Opatrenia stanovené týmto rozhodnutím sú v súlade so stanoviskom Veterinárneho výboru EZVO, ktorý pomáha Dozornému úradu EZVO,
   PRIJAL TOTO ROZHODNUTIE:
   Článok 1
   Schválené zóny, pokiaľ ide o Bonamia ostreae a Marteilia refringens v Nórsku, sú uvedené v prílohe.
   Článok 2
   Rozhodnutie č. 225/04/COL sa týmto zrušuje.
   Článok 3
   Toto rozhodnutie nadobúda účinnosť 7. júla 2010.
   Článok 4
   Toto rozhodnutie je určené Nórsku.
   Článok 5
   Iba anglické znenie tohto rozhodnutia je autentické.
   
      V Bruseli 7. júla 2010
      
         
            Za Dozorný úrad EZVO
         
         Per SANDERUD
         
            predseda
         
         Sverrir Haukur GUNNLAUGSSON
         
            člen kolégia
         
      
   
   
      (1)  Ú. v. EÚ L 328, 24.11.2006, s. 14 a dodatok EHP č. 32, 17.6.2010, s. 1. Táto smernica zatiaľ nebola uverejnená v nórskom jazyku.
   
      PRÍLOHA
      
                  1.
               
               
                  Celé pobrežie Nórska je schválenou zónou, pokiaľ ide o Marteilia refringens.
                  
               
            
                  2.
               
               
                  Celé pobrežie Nórska je schválenou zónou, pokiaľ ide o Bonamia ostreae, s výnimkou:
                  
                              —
                           
                           
                              grófstvo Aust-Agder na juhu Nórska.